JMART ร่วง6วันติด รูดต่อ16% นิวโลว์ในรอบกว่า 6 ปี คาดขาดทุนสต๊อกสินค้า ฉุดผลงานQ3ไม่สวย!
JMART ร่วง6วันติด รูดต่อ16% นิวโลว์ในรอบกว่า 6 ปี คาดขาดทุนสต๊อกสินค้า ฉุดผลงานQ3ไม่สวย! โดย ณ เวลา 16.05 น. อยู่ที่ระดับ 4.82 บาท ลบ 0.93 บาท หรือ 16.17% สูงสุดที่ระดับ 5.80 บาท ต่ำสุดที่ระดับ 4.68 บาท มูลค่าการซื้อขาย 233.73 ล้านบาท
24 ต.ค. 2561

ผู้สื่อข่าวรายงานว่า ราคาหุ้น บริษัท เจ มาร์ท จำกัด (มหาชน) หรือ JMART ณ เวลา 16.05 น. อยู่ที่ระดับ 4.82 บาท ลบ 0.93 บาท หรือ 16.17% สูงสุดที่ระดับ 5.80 บาท ต่ำสุดที่ระดับ 4.68 บาท มูลค่าการซื้อขาย 233.73 ล้านบาท

ทั้งนี้ ราคาหุ้นปรับตัวลดลงต่อเนื่องเป็นวันที่ 6 นับตั้งแต่ราคาหุ้นอยู่ที่ระดับ 8.35 บาท เมื่อวันที่ 16 ต.ค61 อีกทั้งราคาหุ้นปรับตัวทำจุดต่ำสุดในรอบ 6 ปี 5 เดือน นับตั้งแต่ราคาอยู่ที่ระดับ 4.69 บาท เมื่อวันที่ 24 พ.ค.2555
โดยสาเหตุที่ส่งผลให้ราคาหุ้นปรับตัวลงลดอย่างต่อเนื่องจนทำจุดต่ำสุดในวันนี้ คาดว่ามาจากที่ JMART เปิดเผยถึงผลงานไตรมาส 3/61 ว่าจะยังชะลอตัวจากการขาดทุนสต๊อกสินค้า
นายอดิศักดิ์ สุขุมวิทยา ประธานเจ้าหน้าที่บริหาร JMART เปิดเผยว่า ภาพรวมผลการดำเนินงานในช่วงไตรมาส 3/61 บริษัทคาดว่าจะยังชะลอตัว เนื่องจากเป็นช่วงโลว์ซีซั่นของธุรกิจ และสต๊อกสินค้ายังคงค้างเยอะ และกำลังซื้อชะลอตัว ทำให้มีขาดทุนจากสต๊อกสินค้าที่เหลืออยู่ โดยจะเสนอที่ประชุมคณะกรรมการ (บอร์ด) พิจารณาอนุมัติงบไตรมาส 3/61 ภายในกลางเดือน พ.ย. 2561 เบื้องต้นคาดว่าจะแจ้งงบภายในวันที่ 15 พ.ย. 2561